
                                                                         2100 Gödöllő, Ady Endre sétány 1. www.gso.hu

                                                                           Képviselő: Kecskés József, tel: 06 20 500 5594
SZAKMAI BESZÁMOLÓ A 2018-AS ÉVRŐL
A Gödöllői Szimfonikus Zenekar a 7/2009. (III.4.) OKM rendelet alapján, ESZ/057. nyilvántartási számon regisztrált, az Előadó-művészeti Iroda által II. kategóriába sorolt, hivatásos művészekkel dolgozó, Gödöllő város és vonzáskörzete számára KÖZSZOLGÁLATI TEVÉKENYSÉGET végző előadó-művészeti szervezet. A zenekar a regisztráció alapján pályázhat az Emberi Erőforrások Minisztériuma által évente meghirdetett, szimfonikus zenekarok számára nyújtandó működési támogatásra. Ez a regisztráció volt a feltétele a társasági adókedvezményre jogosító (TAO) támogatásnak is 2018 decemberéig. A TAO támogatás a koncertek előadó-művészeti és egyéb költségeinek a negyedére nyújtott fedezetet.
A zenekar az elmúlt 10 évben olyan szinten teljesítette az előadó-művészeti besorolás követelményeit, hogy az utóbbi 5 évben a kategóriában kapható legmagasabb támogatást nyerte el az EMMI pályázaton. Az EMMI pályázat követelményei magukban foglalják a zenekari tagok felsőfokú végzettségét, amely a gödöllői zenekarnál rendszeresen játszó zenészeknél 100%, a zenekari tagság átlaglétszámát, a közszolgálati tevékenységként végzett hangversenyek számát, szakmai színvonalát, a műsorpolitika igényességét, az ifjúság minél tágabb körének elérését, a nemzetközi élvonalból ismert vendégművészek felléptetést, a közönség számának gyarapodását.
A zenekarban rendszeresen játszó tagok száma: 75 fő, az átlaglétszám: 56 fő 
Teljesített hangversenyek és egyéb programok száma 2018-ban: 43
Fizetőnézők száma: 9598 fő, az ingyenes programok résztvevőinek becsült száma: 1600 fő, NÉZŐSZÁM ÖSSZESEN: 11 198 fő.
A 2018-ban rendezett 43 programból 30 szimfonikus zenekari hangverseny, illetve oratórium est, 6 kamarazenekari, 7 kamarazenei program volt. A hangversenyeken 2 alkalommal működött közre kórus, 7 vendégkarmester vezényelte a zenekart, 16 nemzetközi hírű szólista, köztük a kétszeres Kossuth-díjas Nemzet Művésze: PERÉNYI MIKLÓS és 3 neves kamaraegyüttes lépett fel az alapítvány koncertjein. 
5 koncert volt Budapesten, ebből 2 a Liszt Ferenc Zeneművészeti Egyetemen, 3 a XV. kerületi Hubay Jenő Zeneiskolában. A térség 7 településén 11 ifjúsági hangversenyt adott a zenekar. A gödöllői hangversenyek helyszíne 13 alkalommal a Művészetek Háza színházterme, 6 alkalommal a Királyi Kastély Lovardája, egyszer-egyszer a Barokk Színház, a Szentháromság templom és a Damjanich Általános Iskola színházterme volt. 5 programot tartottak a város különböző helyszínein a zenekar kamaraegyüttesei.
Az IFJÚSÁG ZENEI NEVELÉSÉHEZ 19 hangversennyel járult hozzá az alapítvány.  Az ifjúsági hangversenyeken óvodások, általános iskolások és középiskolások számára, a korosztályoknak megfelelő műsor és szakmailag magas szintű műsorvezetés segíti a felnövekvő nemzedék igényes közönséggé formálódását. 
Az ifjúsági hangversenyek hallgatóinak száma 2018-ban: 5 113 fő
A város komolyzenei koncertjeinek jelentős részét, az előző évekhez hasonlóan 2018-ban is a Gödöllői Szimfonikus Zenekar szolgáltatta gyermek, ifjúsági, felnőtt bérleti hangversenyek és kastélykoncertek formájában. 
A gyermekeknek szóló programokat Gödöllő mellett, a régió 7 településén adta elő a zenekar. 
A város zenei életének egyre igényesebbé válását azzal is szolgálja az alapítvány, hogy a szimfonikus zenekar koncertjein rendszeresen fellépnek élvonalbeli magyar és külföldi vendégművészek, vendégkarmesterek és együttesek. 
A vendégfellépők száma 2018-ban összesen: 28

A REMEKMŰVEK GÖDÖLLŐN és az ifjúsági hangversenyek bérleti koncertjein 5 vendégkarmester lépett fel 2018-ban: a török származású ERTÜNGEALP ALPASLAN, a Nemzetközi Solti György Karmesterversenyen döntőbe jutott CSER ÁDÁM, WERNER GÁBOR, ILLÉNYI PÉTER és DOBSZAY-MESKÓ ILONA. 
Vendégkarmester vezényelt az IFJÚ TEHETSÉGEINK hangversenyen, amelyet a Királyi Kastély Lovardájában tarthattunk meg a Chopin Zenei Alapfokú Művészeti Iskola kiemelkedő eredményeket elért növendékeinek biztosítva zenekari kíséretet versenyművek előadásához. Rendkívüli élményt jelentett a zeneiskolások számára együtt zenélni DOBSZAY PÉTER fiatal karmesterrel, aki a Nemzetközi Solti György Karmesterversenyen a közönség legnagyobb elismerését nyerte el.

A zeneiskola két egykori növendékét Balogh Sándort és Szentes Annát kísérte DIPLOMAHANGVERSENYÉN a Gödöllői Szimfonikus Zenekar a Liszt Ferenc Zeneművészeti Egyetemen, ahol az egyik koncertet ANTAL MÁTYÁS Liszt-díjas karmester vezényelte.  
Több élvonalbeli magyar és külföldi művész lépett fel szólistaként a zenekar hangversenyein: Cserna Ildikó szopránénekes, PERÉNYI MIKLÓS Kossuth-díjas gordonkaművész, Horváth Benedek – Gödöllőn érettségizett, SVÁJCBAN élő zongoraművész, Fodor Gabriella szoprán, Balczó Péter tenor, Ács Dávid orgonaművész, Egri Mónika és Pertis Attila BÉCSBEN élő zongoraművészek, Molnár Zoltán trombitaművész. Zemlényi Eszter szoprán, Balga Gabriella alt, Megyesi Zoltán tenor, Hámori Szabolcs basszus, Sipos Marianna szoprán, Nagy Bernadett alt énekesek, Veronique de Reademaeker hegedűművész (Belgium).
A vendég együttesek sem hiányoztak a palettáról: az Új Liszt Ferenc Kamarakórust, a Prelude Vegyeskart, a Talamba Ütőegyüttest, a Four Fathers Énekegyüttest, és a Flautone Quartetet hallgathatta Gödöllő közönsége. A fiatal zenészekből álló Flautone Quartet tagjai közül kettő a gödöllői zeneiskolából indult.
Az elmúlt évekhez hasonlóan 2018-ban is nagyszabású hangversenyek hangzottak el a Királyi Kastélyban az alapítvány szervezésében: ÉVKÖSZÖNTŐ KONCERT 2 előadással, KORONÁZÁSI HÉTVÉGE - Nyárköszöntő operaslágerekkel, BAROKK EST a nemzetközi pályáján sikerekkel induló énekessel, Szentes Annával, a gödöllői zeneiskola egykori növendékével, GödöllŐSZ Fesztivál nyitókoncertje és az ADVENTI HANGVERSENY, amelyek Budapestről, sőt távolabbról is vonzanak közönséget. 

Az alapítvány hagyománnyá vált rendezvényeihez kapcsolódott a MÚZEUMOK ÉJSZAKÁJÁN történő közreműködés és az ARS SACRA FESZTIVÁL koncertjei. 2018-ban a Szentháromság templomban tartott rendkívül színvonalas hangversenyt ÁCS DÁVID LÁSZLÓ fiatal orgonaművész, a templom kántora.
Az alapítvány kiemelt KÖZSZOLGÁLATI TEVÉKENYSÉGÉNEK tartja a felnövekvő nemzedék zenei nevelését. Ezt a célt az egyre tágabb körben népszerűvé vált IFJÚSÁGI HANGVERSENYEK rendezése szolgálja. Az alapítvány által rendezett ifjúsági hangversenyek túl lépnek a gödöllői helyszíneken, a térség iskoláiba, művelődési házaiba is elviszik az értékes komolyzene szeretetét, megértését. 

2018-ban Aszód, Erdőkertes, Isaszeg, Kistarcsa, Kerepes, Szada, Veresegyház voltak a Gödöllői Szimfonikus Zenekar Alapítvány koncertjeinek helyszínei.
Gödöllőn fontos eredmény, hogy a Művészetek Házában a MESÉLŐ MUZSIKA bérlet hangversenyeiből alkalmanként 2 teltházas előadást tudunk szervezni. 2018 őszétől, az óvodák is bekapcsolódtak a programba, emellett néhány koncertműsort a Damjanich Általános Iskolában is előad a zenekar. A középiskolásoknak szervezett ZENE TITKAI sorozat is teltházassá vált az utóbbi néhány évben.
Az ifjúság zenei nevelése és a felnőtt közönség egyre tágabb rétegeinek elérése szempontjából egyaránt fontos, hogy az együttes vezető karmestere és művészeti vezetője Horváth Gábor (a Liszt Ferenc Zeneművészeti Egyetem adjunktusa) az igényes karmesteri tevékenység mellett rendkívül vonzóan és komoly szakmai tudással vezeti a hangversenyek műsorát. A zenekar szakmai munkájának egyre igényesebbé tétele mellett, nagyon sokat tesz a zeneszerető közönség „meghódításáért”, az értékes zenére nyitott hallgatók megnyeréséért. 

A szakmai színvonal emelkedésének egyik fontos tényezője az állandó koncertmester. Juniki Spartakus hegedűművész a Concerto Budapest és a Weiner-Szász Kamaraszimfonikus Zenekarnál szerzett koncertmesteri tapasztalatokat. Szólistaként is koncertező művész, aki a vonós kamarazenekart vezetve egyre igényesebb muzsikálásra tudja ösztönözni a vonós szólamokat. 

A zenekar tudatos társulatépítésével és lendületes szakmai fejlődésével elérte, hogy tagsága állandósult, rendszeres munkájában szimfonikus zenekari gyakorlattal rendelkező, Gödöllőn és környékén élő művészdiplomás zenészek vesznek részt. Ez azért nagy eredmény, mert az alapítvány anyagi körülményei nem teszik lehetővé a tagok állandó alkalmazását, csak egy-egy produkcióra köthetünk szerződést a zenészekkel. A zenekar az év minden hónapjában készül új műsorral. A próbák az előadandó művektől függően, előre megtervezett próbaszámmal és zenekari létszámmal szerveződnek. 
Az előadói díjak a programokra megállapított szolgálatszám alapján, a felkészülés próbadíjait és a koncertek fellépti díját foglalják magukba. 
A zenekar szakmai programjait a művészeti vezető és a zenekar tagjaiból álló MŰVÉSZETI TANÁCS tervezi évadra szóló és hosszú távú időszakokra, a városi elvárások, az előadó-művészeti besorolásban előírt szempontok és a működés gazdasági hátterét biztosító szakmai pályázatok szempontsorának figyelembe vételével.
Az Önkormányzat évente köt közszolgálati megállapodást az alapítvánnyal a városi támogatásról és annak a közművelődési koncepciójához kapcsolódó felhasználásáról. 
Működési feltételek:

A Gödöllői Szimfonikus Zenekar Alapítvány a város által 1986-tól támogatott szimfonikus zenekar működtetésére és Gödöllő komolyzenei életének szolgálatára jött létre 2003-ban, a működésért felelős ügyvezető alkalmazásával. A 2009-es évben történt önkormányzati támogatáscsökkenés szükségessé tette az ügyvezetői munkakör megszüntetését. Ennek a hiánynak a pótlására azóta sem nyílt lehetőség, bár az alapító okiratban vállalt tevékenységet évek óta egyre magasabb színvonalon és egyre tágabb körben végzi az alapítvány.

Az utóbbi 5-6 év eredményes pályázatai, az értékközvetítő műsorpolitika és a közönséggel személyes kapcsolatban álló PR tevékenység révén megduplázódott közönség bérlet- és jegyvásárlása, a jegybevételhez kapcsolódó TAO támogatás oly mértékben megemelte az alapítvány bevételeit, hogy a 2009-es évhez képest négyszeresére növekedhetett a művészeti programok száma. A szakmai színvonal emelkedését a koncerteken hallgatóként megjelenő zenei szaktekintélyek véleményével és a kategóriában kiemelkedő EMMI támogatással mérjük.
Gödöllőn, a város kulturális feladatait ellátó Művészetek Házában, a komolyzenei koncerteket gyermek, ifjúsági és felnőtt bérleti előadások rendezésével, megközelítőleg 85%-ban a Gödöllői Szimfonikus Zenekar Alapítvány szolgáltatja. A programok szakmai előkészítő munkáit, a programtervezést, menedzselési, pályázatírói és közönségszervező tevékenységet, a feladatokhoz szükséges források megszerzését a kuratórium két tisztségviselője végzi társadalmi munkában 2009 óta, immár 10 éve. Éves szinten 8-10 pályázat megírása szükséges ahhoz, hogy a zenekar egyre emelkedő szakmai szinten tudja ellátni azt a KÖZSZOLGÁLATI TEVÉKENYSÉGET, amelyet a közönség már elvár tőle.
Egyre erősebben tapasztaljuk, hogy a Gödöllői Szimfonikus Zenekar közszolgálati tevékenysége túlnőtt azon a szinten, amelyet társadalmi munkával fenntarthat egy alapítvány. A további színvonalas működéshez személyi, gazdasági és infrastrukturális intézményi háttérre lenne szüksége a zenekarnak.

       Kecskés József



                       Ferenczi Anna

Gödöllői Szimfonikus Zenekar Alapítvány
 Gödöllői Szimfonikus Zenekar Alapítvány

        kuratóriumi titkára, képviselője

             kuratóriumi elnökhelyettese

Gödöllő, 2019. április 3.
A GÖDÖLLŐI SZIMFONIKUS ZENEKAR 

2018-BAN MEGTARTOTT HANGVERSENYEI

2018. január 6. szombat – 19 óra, 7. vasárnap – 19 óra - ÉVKÖSZÖNTŐ koncert

Helyszín: Gödöllői Királyi Kastély – Lovarda

Műsor: J. Strauss: Cigánybáró-nyitány, Spirituálé – This Little Lite Of Mine, 

Spirituálé – This Little Lite Of Mine, Spirituálé – So I Can Write My Name  

Gounod: Faust – Katonakórus,
J. Strauss: Tik-tak-polka, C. Saint-Saëns: Sámson és Delila – Bacchanália, Opera-egyveleg
Kálmán Imre: Hajmási Péter, J. Williams: Harry Potter - részletek (Theme Hedwigs, Bridge to the Past, Fawkes the Phoenix), Dvořák: No. 8 szláv tánc, 

Deák-Hajnal: Reszket a hold, Nagy-Komár: Postakocsi, Bágya-G. Dénes: Csinibaba, Lehár Ferenc: Víg özvegy - Asszony szeptett, L. Anderson: Fiddle-faddle         
     
SZTÁRVENDÉGEK: FOUR FATHERS ÉNEKEGYÜTTES – Tagjai: Boros Sándor (tenor), Mukli Gyula (tenor), Batki László (bariton), Frech Zoltán (basszus)
Karmester: Horváth Gábor
2018. január 22. – A MAGYAR KULTÚRA NAPJA – DÍJÁTADÓ ÜNNEPSÉG

Helyszín: Művészetek Háza Gödöllő, Színházterem

Előadók: a Gödöllői Szimfonikus Zenekar Vonós Kamarazenekara és Fúvósötöse

2018. február 1. 2. 5. 7. MESÉLŐ MUZSIKA – MESEFIGURÁK, SZÍNPADI „HŐSÖK” 
RÁNKI GYÖRGY: POMÁDÉ KIRÁLY ÚJ RUHÁJA – zenekari szvit
Gödöllői Szimfonikus Zenekar - Karmester: Werner Gábor 
Mesélő: Mészáros Beáta – Besnyői botorkálók: Benedek Krisztina
Helyszínek: Isaszeg - Klapka György Általános Iskola, 
Kistarcsa - Csigaház – Művelődési Ház 2 koncert, Aszód – Evangélikus Gimnázium, Gödöllő - Művészetek Háza Színházterem, Gödöllő - Damjanich Általános Iskola,
Veresegyház - Váci Mihály Művelődési Ház
2018. február 24. szombat – 19 óra REMEKMŰVEK GÖDÖLLŐN
Helyszín: Művészetek Háza Gödöllő, Színházterem

Wagner: Trisztán és Izolda előjáték, Izolda szerelmi halála, Wesendonck dalok
Szólista: Cserna Ildikó szoprán
Csajkovszkij: IV. szimfónia
Karmester: Horváth Gábor
2018. március 24. szombat – 19 óra – REMEKMŰVEK GÖDÖLLŐN 

Helyszín: Művészetek Háza Gödöllő, Színházterem

Műsor: Haydn: No. 10. Szimfónia  

C. Ph. E. Bach: A-dúr gordonkaverseny 

Szólista: PERÉNYI MIKLÓS Kossuth-díjas gordonkaművész

Haydn: No. 94 „Meglepetés” G-dúr szimfónia

Karmester: ERTÜNGEALP ALPASLAN
2018. április 8. vasárnap – 19 óra – BALOGH SÁNDOR harsona diplomakoncertje
Helyszín: Liszt Ferenc Zeneművészeti Egyetem, Nagyterem
HIDAS: Versenymű két harsonára és zenekarra

Szólisták: Balogh Sándor és Brindás Barnabás
Karmester: Antal Mátyás
2018. április 10. kedd, 14 óra – ZENEI UTAZÁS – ifjúsági hangverseny
Helyszín: Művészetek Háza Gödöllő, Színházterem

BIZET: AZ ARLES-I LÁNY válogatás a szvitből
Karmester és műsorvezető: Illényi Péter 
2018. április 10 és 11. kedd, szerda 11 és 14 óra – MESÉLŐ MUZSIKA
Helyszín: Művészetek Háza Gödöllő, Erdőkertes Faluház, Isaszeg Klapka Ált. Iskola

Műsor: Rózsa Pál - Erdős Virág: Pimpáré és Vakvarjúcska – Janik Zoltán vetített animációjával – előadók: FLAUTONE QUARTET, tagjai: Fábián Tímea, Kurunczi-Illésy Orsolya, Klimászné Varga Zsófia, Ilyés Dalma fuvola és Pribay Valéria cselló
2018. április 21. szombat – 19 óra – REMEKMŰVEK GÖDÖLLŐN

Helyszín: Művészetek Háza Gödöllő, Színházterem
Műsor: Kovács Zoltán: Adagietto 

Mozart: C-dúr zongoraverseny KV 467, – szólista: Horváth Benedek zongora 

Muszorgszkij: Egy kiállítás képei – közreműködik a TALAMBA ÜTŐEGYÜTTES
Karmester: Horváth Gábor

2018. május 13. vasárnap 17 óra – IFJÚ TEHETSÉGEINK

Helyszín: Királyi Kastély Lovarda

Műsor: Marcello: d-moll oboaverseny II. III. tétel - Hiripi Abigél oboa
Vivaldi: A tél I. II. tétel - Kristóf Kata hegedű

Vivaldi: d-moll Kettősverseny II. III. tétel - Kőműves Júlia, Kőműves Mária hegedű

Sammartini: F-dúr Concerto I. tétel - Baji Boglárka furulya

Stamitz: Fuvolaverseny - Ella Dorottya fuvola

Haydn: C-dúr Divertimento Menüett Hob XIV:417 - Szécsényi Nagy Rudolf zongora

Mozart: C-dúr zongoraverseny. II. tétel Andante, No.21. K.467 - Pálhegyi Ármin zongora

Mozart: D-dúr Rondo KV. 184  - Albert Anna fuvola

Mozart: D-dúr hegedűverseny II. tétel No.4. KV. 218 - Sivadó Anna hegedű

Mozart: Figaró áriája, No.9 „Most pedig vége a szép időknek…” - Nagy Balázs ének

Küffner: Bevezetés, téma és variációk - Berkó Domonkos klarinét

Rahmanyinov: Vocalise - Juniki Noémi fuvola

Karmester: Dobszay Péter

2018. június 7. csütörtök 19.30 - Diplomakoncert

Helyszín: Liszt Ferenc Zeneművészeti Egyetem, Nagyterem
Szólista: SZENTES ANNA

Műsor: Haydn: Scena di Berenice
Karmester: Horváth Gábor

2018. június 9. szombat 19 óra – Koronázási hétvége – Nyárköszöntő operaslágerek

Helyszín: Gödöllői Királyi Kastély Lovarda

Műsor: Mozart: A varázsfuvola-nyitány, Tamino áriája, Pamina áriája, Német táncok 

Donizetti: Lammermoori Lucia – Edgar áriája, Verdi: Otello: Fűzfadal és Ave Maria (IV. felvonás), Verdi: Traviata: Violetta és Alfred duettje (I. felvonás)

Verdi: Nabucco-nyitány, Erkel: Bánk bán – Hazám, hazám

Bizet: Carmen – Michaela áriája, Mascagni: Parasztbecsület – Intermezzo

Verdi: Rigoletto – La donna é mobile, Puccini: Bohémélet – Mimi áriája (I. felvonás)

Puccini: Angelica nővér – Intermezzo, Puccini: Bohémélet – Zárókettős (I. felvonás)

Előadók: Gödöllői Szimfonikus Zenekar 

Szólisták: Fodor Gabriella szoprán, Balczó Péter tenor
Karmester: Horváth Gábor

2018. június 23. szombat MÚZEUMOK ÉJSZAKÁJA – Rézfúvós kamaraegyüttes 

Helyszín: Gödöllő Múzeum udvar

Műsor: Dukas_ Fanfare, J. Mouret: Rondeau, Farnaby: Fancies, Toyes and Dreame, J. Iveson: Frére Jacques, Dvorak: Humoresque, Farkas Ferenc: Régi magyar táncok

H. Mancini: The Pink Panther, Sir Elton John: The Lion King, P. McCartney & J. Lennon: Cant Buy Me Love, L. Pollack: Thats A Planty, Leroy Anderson: Buglers Holiday, Jaroslav Bayer: Prager Sextett magyarországi bemutató, Brahms: V. Magyar tánc
2018. június 28-30. – BUDAPESTI NEMZETKÖZI CHOPIN VERSENY – BUDAPEST, Hubay Jenő Zeneiskola. Közreműködő és társszervező a Gödöllői Szimfonikus Zenekar 

ZENEKARI FORDULÓ és GÁLAKONCERT – Chopin: e-moll és f-moll zongoraverseny

Karmester: Horváth Gábor

2018. augusztus 25. — ÁRIÁK és kamarazenekari művek a Barokk Színházban
Helyszín: Gödöllői Királyi Kastély, Barokk Színház
Műsor: Händel: Concerto Grosso Op. 6. No. 11. 
Bach: a-moll hegedűverseny BWV 1041, 

Bach: Weichet, nur betrübte schatten, Pergolesi: L'Olympiade / Tu me da me dividi, 

Händel: Lascia ch'io pianga, Ombra mai fu, Rameau Platée /Air de la Folie, 

Vivaldi: Vedró con mio diletto – ária a Giustino című operából, Vivaldi: Évszakok – Nyár

Szólista: SZENTES ANNA szoprán

A Gödöllői Vonós Kamarazenekar koncertmestere és hegedűszólistája: Juniki Spartakus
2018. szeptember 7. péntek 19 óra – GödöllŐsz FESZTIVÁL NYITÓKONCERTJE

Helyszín: Gödöllői Királyi Kastély Lovarda

Műsor: Bizet-Scsedrin: Carmen-szvit, Rimszkij-Korszakov: Spanyol capriccio

Manuel de Falla: Tűztánc, Ravel: Spanyol rapszódia

Előadók: Gödöllői Szimfonikus Zenekar, Talamba Ütőegyüttes Gödöllő

Karmester: Horváth Gábor
2018. szeptember 16. vasárnap – ARS SACRA koncert – 

Helyszín: Szentháromság templom

Műsor: J. S. Bach, F. Mendelssohn, Marcel Dupré, Maurice Duruflé vagy Jehan Alan és Gárdonyi Zsolt művei. Előadó: Ács Dávid orgonaművész

2018. szeptember 9. és 15. – ARS SACRA koncertek a LEVENDÚLA GALÉRIÁBAN
Előadók a Gödöllői Szimfonikus Zenekar kamaraegyüttesei
2018. szeptember 25. kedd 14 óra —A ZENE TITKAI – ifjúsági hangverseny - "Mozartól Gershwinig - Négykezes barangolás zongorával, zenei műfajok és formák között"
Helyszín: Művészetek Háza Gödöllő Színházterem

EGRI-PERTIS DUÓ – Egri Mónika és Pertis Attila zongora

Műsor: Mozart: B-dúr szonáta KV. 358 – tételek: Allegro, Adagio, Molto presto
Felix Mendelssohn: Andante változatokkal Op.83a
Fritz Kreisler: Liebesfreud (Szerelmi öröm) - hegedűre és zongorára*
Szergej Rahmanyinov: Liebesfreud – parafrázis, Ligeti György: Szonatina
George Gershwin:  Rialto Ripples – Ragtime, That certain feeling – improvizáció

2018. október 3. 4. 5. szerda, csütörtök, péntek – MESÉLŐ MUZSIKA

Helyszín: Művészetek Háza Gödöllő, színházterem – október 3-án 10 és 14 órakor
Műsor: DOBSZAY-MESKÓ ILONA: Jancsi és Juliska – mesejáték GRIMM meséjére, Lukácsházi Győző átdolgozásában
Karmester: Dobszay-Meskó Ilona, mesélő: Lukácsházi Győző

További helyszínek: Isaszeg - Klapka György Általános Iskola, Kistarcsa - Csigaház – Művelődési Ház, Kerepes - Széchenyi István Általános Iskola, Szada – Székely Bertalan Művelődési Ház és Könyvtár
2018. október 13. szombat – 19 óra REMEKMŰVEK GÖDÖLLŐN

Helyszín: Művészetek Háza Gödöllő, Színházterem 

Műsor: Mozart: Cosí fan tutte-nyitány
Haydn: Esz-dúr trombitaverseny, szólista: Molnár Zoltán
Haydn: Nelson-mise — Új Liszt Ferenc Kamarakórus, szólisták: Zemlényi Eszter – szoprán, Balga Gabriella – alt, Megyesi Zoltán – tenor, Hámori Szabolcs – basszus

Karmester: Cser Ádám

2018. november 17. szombat – 19 óra REMEKMŰVEK GÖDÖLLŐN

Helyszín: Művészetek Háza Gödöllő, Színházterem

Műsor: Dukas: A bűvészinas, Rózsa Pál: Kilenc szimfónia és postludium egy tételben

Dvorák: VIII. G-dúr szimfónia

Karmester: Horváth Gábor

2018. november 20. kedd – 14 óra – A ZENE TITKAI ​— Ifjúsági hangverseny

Helyszín: Művészetek Háza Gödöllő Színházterem

Műsor: „Scherzo egy Goethe-ballada nyomán”
Karmester és műsorvezető: Horváth Gábor
2018. december 5. szerda – NYUGDÍJAS PEDAGÓGUSOK ADVENTI PROGRAMJA
Előadók a Gödöllői Szimfonikus Zenekar kamaraegyüttesei
2018. december 9. vasárnap 19 óra – ADVENTI KONCERT 

Helyszín: Gödöllői Királyi Kastély – Lovarda

Műsor: Beethoven: D-dúr hegedűverseny – Veronique de Reademaeker hegedű

Orbán György: Magnificat Szólisták: Sipos Marianna, Nagy Bernadett
Előadók: Gödöllői Szimfonikus Zenekar, Prelude Vegyeskar (karig: Kabdebó Sándor)

Karmester: Horváth Gábor

Gödöllő, 2019. április 3.
                                           Kecskés József 



Ferenczi Anna

